Nous, officiaus de la court de Besencon, faisons savoir à touz que par devant maistre Guillaume de Moustier-Autepierre, clerc juré de nostre court, nostre commandement especiaul pour nous et en leu de nous, por ce envoié et deputey, aquel nous avons commis et commetons par ces lettres nostres veies, personelment establiz nobles hons messires Thiebauz, sires de Nuelchastel, d’une part, et noble et puissant baron messires Jan de Chalon, sires d’Arlay, d’autre part, lidiz messires Thiebauz disant et afermant que li chastiaus et li bours de Monmartin sont de son fié lige devant touz, aidables et receptable, reprist en fié et en homaige lige le chastel et le bourc devantdit [dou] signor d’Arlay, aidable et receptable, devant touz et encontre contre touz, comme fié lige, comme ce qui estoit de son aluez, si comme il disoit, et en entra en sa foi, et si an fit feauté et hommage. Encor reprist lidiz Thiebauz en fié lige doudit signour d’Arlay mil livrées de terre à estevenans de son aluez que il a, que l’on tient de luy ou val de Monmartin et à plus près de Monmartin, lesquex mil livrées de terre il promist audit signour d’Arlay asseoir quant lui plaira, selonc les usages de Bourgoigne, et de ceste essise et de cest fié sont et doivent estre Loulanz, Verchans et ce que messires Hugues de Chastillon tient de luy en la terre de Chastillon; et ce que faudroit desdictes mil livrées de terre, il doit parfaire et asseoir, ensi comme dessus est dit, au plus près de Monmartin, en ce que il tient ou que l’on tient de luy. Prometant lidiz sires de Nuefchastel, pour lui et pour ses successeurs, par solempnel stipulation, adit signor d’Arlay, present et recevent pour luy et pour ses hoirs et pour ses successours, et par sa foy donnée en la main doudit nostre commandement, tenir, garder, asservir et acomplir, faire et parfaire les choses dessusdites et chascune d’icelles, et faire garder et tenir audit signour d’Arlay toutes choses que leaus hons et vaillans vaussaus doit et est tenus de faire à son signor lige; volanz et consentanz lidiz sires de Nuefchastel que nous, li officiaus qui seront par le temps, le contreigniez et ses hoirs à ces choses tenir, per sentence d’escumeniement et de entredit de lours personnes et de lours terres; liquex sires de Nuefchastel quant à ce a soumis à la jurisdiction de nostredite court luy et ses hoirs et leurs biens. En tesmoignage de laquel chose, à la relation doudit nostre commandement, aquel nous avons pleniere foy, nous, officiaus devant dit, avons mis le seel de ladite court en ces letres, données le lundi après la saint Johan Baptiste, l’an de grace mil CCC et onze; presenz mons. Johan, signour de Mons, mons. Ourry Vae de Porrentru, mons. (sic) dit Moraille, chevalier, et Guiot d’Esterno, escuier.